[pic] | COMISIA COMUNITĂŢILOR EUROPENE |

Bruxelles, 2.10.2007

SEC(2007) 1238

DOCUMENT DE LUCRU AL SERVICIILOR COMISIEI

care însoţeşte Propunerea de DECIZIE A PARLAMENTULUI EUROPEAN ŞI A CONSILIULUI de modificare a Directivei 76/769/CEE a Consiliului privind restricţiile referitoare la introducerea pe piaţă şi utilizarea anumitor substanţe şi preparate periculoase 2-(2-metoxietoxi) etanol, 2-(2-butoxietoxi) etanol, metilendifenil diizocianat, ciclohexan şi nitrat de amoniu (modificare a Directivei 76/769/CEE a Consiliului) REZUMAT AL EVALUĂRII IMPACTULUI {COM(2007)559 final} {SEC(2007)1237}

DG emitentă: Întreprinderi şi Industrie

Alte servicii implicate: Mediu; Sănătate şi protecţia consumatorilor; Ocuparea forţei de muncă şi afaceri sociale; Justiţie, libertate şi securitate.

Referinţe cu privire la planificarea activităţilor sau la programul de lucru: 2007/ENTR/015

Context

Acest rezumat al evaluării impactului[1] însoţeşte propunerea de decizie de modificare a Directivei 76/769/CEE privind restricţiile referitoare la introducerea pe piaţă şi utilizarea anumitor substanţe şi preparate periculoase.

Patru substanţe [2-(2-metoxietoxi) etanol (DEGME), 2-(2- butoxietoxi) etanol (DEGBE), metilendifenil diizocianat (MDI) şi ciclohexan] au fost evaluate cu privire la riscurile asupra sănătăţii umane şi a mediului, în temeiul Regulamentului (CEE) nr. 793/93 privind evaluarea şi controlul riscurilor prezentate de substanţele existente. Au fost identificate riscuri pentru sănătatea consumatorului în utilizarea anumitor produse care conţin aceste substanţe, iar strategia recomandată de reducere a riscului în temeiul regulamentului este destinată restricţiilor de introducere pe piaţă şi utilizare în temeiul Directivei 76/769/CEE. Evaluarea impactului reformulează acele recomandări şi prevede sprijin pentru o propunere legislativă.

Nitratul de amoniu nu este o substanţă prioritară în temeiul Regulamentului nr. 793/93. Cu toate acestea, au fost identificate riscuri de explozie în cazul utilizării acestuia în concentraţii mari în îngrăşăminte. Aceste riscuri trebuie abordate în întreaga UE.

ASPECTE PROCEDURALE şI CONSULTAREA PăRţILOR INTERESATE

Proiectul de propunere a fost discutat în cadrul mai multor întâlniri ale grupului de lucru al Comisiei privind Directiva 76/769/CEE, la care au luat parte reprezentanţi ai Consiliului european al federaţiilor din industria chimică (CEFIC). Organizaţia europeană a consumatorilor (BEUC) a fost consultată, de asemenea.

Despre nitratul de amoniu s-a discutat în cadrul unui grup de lucru al Comisiei pentru îngrăşăminte. Statele membre şi sectorul industrial, reprezentat de Asociaţia europeană a producătorilor de îngrăşăminte, au decis că toate îngrăşămintele de nitrat de amoniu cu o concentraţie mare de nitrogen trebuie să fie conforme cerinţelor de siguranţă armonizate la nivelul UE şi Directiva 76/769/CEE trebuie aplicată (astfel încât să acopere atât îngrăşămintele la nivelul CE, cât şi la nivel naţional).

Au fost examinate şi alte acte legislative, cum ar fi Directiva privind siguranţa generală a produselor, Regulamentul privind îngrăşămintele, Directiva privind clasificarea, ambalarea şi etichetarea substanţelor şi preparatelor periculoase, Directiva privind transportul rutier al mărfurilor periculoase, în vederea evitării oricăror suprapuneri sau conflicte legale.

Definirea problematicii şi obiectivele iniţiativei de politici

Evaluările UE privind riscul referitoare la DEGME, DEGBE, MDI şi ciclohexan au identificat riscuri pentru consumatori ale anumitor aplicaţii şi utilizări, în principal datorită expunerii dermice şi prin inhalare. În cazul nitratului de amoniu, riscul de explozie este prezent dacă acesta se utilizează în concentraţii mari în îngrăşăminte. Nu au fost identificate riscuri pentru mediu la nicio substanţă. Problemele care trebuie rezolvate sunt:

- DEGME: riscuri pentru consumatori în timpul utilizării DEGME în vopsele sau decapanţi pentru vopsele.

- DEGBE: riscuri pentru consumatori datorate utilizării DEGBE în procesul de vopsire prin pulverizare. S-a stabilit o limită de concentraţie de siguranţă de 3% DEGBE în vopselele cu pulverizator. Nu s-a identificat niciun risc pentru consumatori la alte vopsele, în afara celor cu pulverizator.

- MDI: riscuri pentru consumatori datorate conţinutului de MDI în anumite produse vândute publicului larg.

- Ciclohexan: riscuri pentru consumatori datorate utilizării ciclohexanului în adezivi pe bază de neopren pentru fixarea mochetelor pe suprafeţe întinse.

- Nitrat de amoniu: îngrăşămintele cu un conţinut ridicat de nitrogen care îndeplinesc cerinţele de siguranţă, altele decât cele stabilite la nivelul UE, pot fi mai puţin sigure pentru fermierii şi distribuitorii din UE. De asemenea, îngrăşămintele cu un conţinut ridicat de nitrogen pot fi folosiţi în mod abuziv pentru fabricarea explozivilor.

Obiectivul propunerii este de a reduce sau elimina riscurile identificate.

Dreptul de acţiune al Comisiei

Directiva 76/769/CEE a Consiliului caută să stabilească norme armonizate pentru a atinge un nivel ridicat de protecţie a sănătăţii umane şi a mediului în întreaga Comunitate şi pentru a evita legislaţii naţionale divergente care ar putea determina bariere în faţa comerţului intracomunitar. Acest lucru nu se poate realiza dacă responsabilitatea de a acţiona revine numai statelor membre. Întrucât problemele identificate se ivesc în toate statele membre, acţiunea la nivel comunitar este metoda cea mai eficientă şi proporţională pentru a elimina sau reduce riscurile identificate.

Comparaţia diferitelor opţiuni de politici pentru atingerea obiectivelor

Diferitele opţiuni pentru atingerea obiectivelor vizate, iau în considerare situaţiile diferitelor substanţe chimice pe piaţă, utilizarea lor şi cele mai recente informaţii din partea industriei şi a autorităţilor competente ale statelor membre, în măsura în care acestea sunt disponibile Comisiei.

DEGME | Eficacitatea | Eficienţa |

Nicio acţiune | Foarte redusă: Riscurile pentru sănătatea consumatorului nu s-ar reduce. Statele membre ar putea adopta norme divergente, având impacturi adverse asupra pieţei interne. | Redusă: Nu se impun costuri suplimentare pentru industrie, însă obiectivele nu vor fi atinse. |

Acţiune voluntară din partea industriei | Foarte redusă: Dificultăţi de stabilire a unui acord de voluntariat cu toţi actorii şi de monitorizare a IMM-urilor şi a importurilor. Nu se garantează sănătatea consumatorului. | Medie: Costurile administrative pentru industrie pentru stabilirea, aplicarea şi monitorizarea unui acord de voluntariat pot fi semnificative. |

Instrucţiuni de folosire suplimentare pentru produsele care conţin DEGME „Numai pentru uzul profesioniştilor” | Medie: Ar descuraja consumatorii să utilizeze astfel de produse în cazul în care ar avea acces la produsele destinate exclusiv uzului profesional. | Redusă: Costuri suplimentare pentru societăţi pentru etichetarea tuturor produselor fără beneficii pentru sănătatea consumatorului, întrucât produsele se comercializează deja pe diferite căi consumatorilor şi profesioniştilor. |

Interdicţie totală pentru uzul consumatorului | Ridicată: Vopselele şi decapanţii pentru vopsele care conţin DEGME nu ar putea reapărea pe piaţa UE. S-ar garanta protecţia sănătăţii consumatorului. | Ridicată: Nici un cost suplimentar pentru societăţi, întrucât vopselele şi decapanţii pentru vopsele care conţin DEGME nu se află în prezent pe piaţa pentru uzul consumatorilor. |

DEGBE | Eficacitatea | Eficienţa |

Nicio acţiune | Foarte redusă: Riscurile pentru sănătatea consumatorului nu s-ar reduce. Statele membre ar putea adopta norme divergente, având impacturi adverse asupra pieţei interne. | Redusă: Nu se impun costuri suplimentare pentru industrie, însă obiectivele nu vor fi atinse. |

Acţiune voluntară din partea industriei | Foarte redusă: Dificultăţi de elaborare a unui acord, implicând întreprinderile mari şi cele mici şi mijlocii, precum şi importurile. Nu se garantează sănătatea consumatorului. | Medie: Costurile administrative pentru industrie pentru stabilirea, aplicarea şi monitorizarea unui acord de voluntariat pot fi semnificative. |

Instrucţiuni de folosire suplimentare pentru vopselele care conţin DEGBE „A nu se utiliza pentru echipamentul de vopsire prin pulverizare” pe vopselele, altele decât cele pulverizatoare cu mai mult de 3% de DEGBE „Numai pentru uzul profesioniştilor” pe vopsele cu pulverizator care conţin DEGBE la valoarea de 3% | Ridicată: Consumatorii vor fi atenţionaţi să nu pulverizeze vopsele dacă acestea au un conţinut mai mare de 3% de DEGBE. Medie: Ar descuraja consumatorii să utilizeze astfel de produse în cazurile în care au acces la produsele destinate exclusiv uzului profesioniştilor. | Medie: Societăţile vor avea costuri suplimentare pentru schimbarea etichetelor produselor, care pot fi reduse prin prevederea unei perioade de tranziţie mai lungi. Redusă: Costuri suplimentare pentru societăţi pentru etichetarea tuturor produselor fără beneficii pentru sănătatea consumatorului, întrucât produsele se comercializează deja pe diferite căi consumatorilor şi profesioniştilor. |

Limita de concentraţie de 3% de DEGBE în vopselele cu pulverizator | Ridicată: Limita de 3% de DEGBE în vopselele cu pulverizator elimină riscurile pentru consumatori. | Ridicată: Costuri foarte limitate în urma retragerii sau reformulării celor câteva vopsele cu pulverizator care conţin mai mult de 3% de DEGBE. |

Interdicţie totală pentru vopselele cu pulverizator DEGBE pentru consumatori | Ridicată: Nu vor mai fi disponibile vopsele cu pulverizator şi astfel, sănătatea consumatorilor va fi garantată. | Foarte redusă: Necesitatea de a retrage sau reformula toate vopselele cu pulverizator care conţin DEGBE va determina costuri ridicate. Pierderi de profit şi reducerea personalului pentru societăţile care nu pot înlocui DEGBE în formulele lor. |

MDI | Eficacitatea | Eficienţa |

Nicio acţiune | Foarte redusă: Riscurile potenţiale pentru sănătatea consumatorului nu s-ar reduce. Statele membre ar putea adopta norme divergente, având impacturi adverse asupra pieţei interne. | Redusă: Nu se impun costuri suplimentare pentru industrie, însă obiectivele nu vor fi atinse. |

Acţiune voluntară din partea industriei | Foarte redusă: Dificultăţi de stabilire a unui acord cu toţi actorii (în special, având în vedere faptul că nu există alternative pentru toate aplicaţiile) şi de monitorizare a întreprinderilor mici şi mijlocii, precum şi a importurilor. Nu se garantează sănătatea consumatorului. | Medie: Costurile administrative pentru industrie pentru stabilirea, aplicarea şi monitorizarea unui acord de voluntariat pot fi semnificative. |

Vânzări de PPE corespunzătoare, împreună cu produse care conţin MDI PPE pentru piele (mănuşi) PPE pentru inhalare (măşti) | Ridicată spre medie: Folosirea sistematică a mănuşilor va reduce semnificativ expunerea pielii. Alăturarea unei perechi de mănuşi produselor este mai eficientă decât simpla menţiune pe etichetă. Redusă: Consumatorii nu vor purta măşti pentru aplicaţii care necesită timp scurt şi nu vor plăti preţul ridicat al măştilor eficiente. | Ridicată: Mănuşile de polietilenă sunt mai ieftine (0,15 EUR per cutie) şi mai confortabile decât materialul pe bază de nitril (3,5 EUR) sau neopren (10 EUR) şi ar fi destul de eficiente pentru protecţia consumatorilor. Costurile totale pentru alăturarea mănuşilor de polietilenă reprezintă numai aproximativ 2% din costurile de producţie. Foarte redusă: Măştile obligatorii nu sunt proporţionale cu frecvenţa (perioada de timp) utilizării produselor MDI şi cu expunerea totală. Măştile cele mai corespunzătoare costă aproximativ 70 EUR (adică de 10 ori mai mult decât o cutie de OCF). |

Instrucţiuni de folosire corespunzătoare pentru produsele care conţin MDI „Poate cauza reacţie alergică la persoanele sensibilizate la diizocianate, altele decât MDI” „Poate provoca reacţii astmatice la persoanele suferinde de astmă” „Poate cauza reacţii dermice la persoanele suferinde de boli dermatologice” „A se folosi o mască cu filtru antigaz (de ex. mască de tipul EN 14387:2004 cu filtru de tipul A1) în condiţii de ventilaţie slabă” | Medie: Instrucţiunile specifice ar informa şi proteja consumatorii în timpul utilizării produselor MDI. Avertizarea de a folosi masca în condiţii de ventilaţie slabă va încuraja consumatorii să îmbunătăţească ventilaţia şi să se asigure că profesioniştii folosesc o mască dacă este necesar. | Ridicată: Societăţile vor avea costuri suplimentare datorate schimbării etichetării. Impactul poate fi redus prin prevederea unei perioade de tranziţie mai lungi. |

Interdicţie totală pentru uzul consumatorului | Ridicată: Riscurile produselor MDI pentru consumatori ar fi eliminate. | Foarte redusă: Interdicţia produselor care conţin MDI nu ar fi proporţională cu riscurile pentru consumatori. Pierderile directe datorate unei interdicţii a produselor care conţin MDI vor fi de aproximativ 200 de milioane de euro profit pentru întregul lanţ de producţie. Se pierd aproximativ 100 de locuri de muncă în cadrul unităţilor de producţie şi în magazinele DIY. Există câteva alternative la MDI, însă acestea nu acoperă toate utilizările şi nu sunt la fel de performante ca şi MDI. |

CICLOHEXAN | Eficacitatea | Eficienţa |

Nicio acţiune | Foarte redusă: Riscurile potenţiale pentru sănătatea consumatorului nu s-ar reduce. Statele membre ar putea adopta norme divergente, având impacturi adverse asupra pieţei interne. | Redusă: Nu se impun costuri suplimentare pentru industrie, însă obiectivele nu vor fi atinse. |

Acţiune voluntară din partea industriei | Foarte redusă: Dificultăţi de stabilire a unui acord cu toate societăţile în cauză privind acţiunile de voluntariat şi de monitorizare a întreprinderilor mici şi mijlocii, precum şi a importurilor. Nu se garantează sănătatea consumatorului. | Medie: Costurile administrative pentru industrie pentru stabilirea, aplicarea şi monitorizarea unui acord de voluntariat pot fi semnificative. |

Reducerea regulatoare a dimensiunii ambalajului | Medie: Reducerea dimensiunii ambalajului la 650g va determina reducerea suprafeţei în timpul aplicaţiei şi expunerii. | Medie spre ridicată: O valoare limită de 650g nu ar determina costuri semnificative pentru industrie. Măsura ar trebui completată prin instrucţiuni corespunzătoare de etichetare. |

Instrucţiuni corespunzătoare de manipulare şi utilizare adăugate pe ambalaj „A nu se folosi pentru fixarea mochetelor” „A nu se folosi în condiţii de ventilaţie slabă” | Medie: Avertizările specifice vor descuraja consumatorii să folosească adezivi pe bază de neopren care conţin ciclohexan, în condiţii de ventilaţie slabă şi pentru fixarea mochetelor. | Ridicată: Costuri suplimentare pentru industrie datorate schimbării etichetării. Impactul acestor costuri ar putea fi redus prin prevederea unei perioade de tranziţie mai lungi. |

Interdicţie totală pentru uzul consumatorului | Ridicată: Sănătatea consumatorului ar fi protejată în întregime. | Redusă: Costuri ridicate, întrucât în prezent nu există alternative pentru înlocuirea ciclohexanului, în special în cazul aplicaţiilor la scară redusă, cum ar fi reparaţia încălţămintei. |

NITRAT DE AMONIU | Eficacitatea | Eficienţa |

Nicio acţiune | Foarte redusă: Riscurile identificate nu s-ar reduce. | Redusă: Fără costuri suplimentare pentru societăţi, dar şi fără beneficii. |

Acţiune voluntară din partea industriei | Foarte redusă: Conformitatea voluntară cu standardele de siguranţă din Regulamentul 2003/2003 este posibilă deja, dar nu este aplicată întotdeauna. Dificultăţi de monitorizare a întreprinderilor mici şi mijlocii, precum şi a importurilor. | Redusă: Dificultăţi de aplicare a acesteia datorită caracterului fragmentar al industriei. Costurile administrative pentru industrie pentru stabilirea, aplicarea şi monitorizarea unui acord de voluntariat pot fi semnificative. |

Reducerea conţinutului de nitrogen în compoziţia tuturor îngrăşămintelor de nitrat de amoniu (NA). | Ridicată: Adăugarea carbonatului de calciu sau magneziu va reduce conţinutul de NA până sub limita de siguranţă de 28% pentru a evita detonarea. | Redusă: Costuri suplimentare de 10% pentru transport şi depozitare datorită substanţelor inactive. Fără beneficii, întrucât majoritatea tipurilor de sol nu au nevoie de carbonat suplimentar. |

Introducerea pe piaţă a îngrăşămintelor cu un conţinut de nitrogen >28%, numai în cazul în care acestea sunt în conformitate cu cerinţele de siguranţă din Regulamentul (CE) nr. 2003/2003 şi restricţiile de utilizare de către consumatori cu un conţinut de nitrogen <20% | Ridicată: Riscurile de explozie inadvertentă sunt reduse în mod eficient, întrucât toate îngrăşămintele vor fi conforme cu prevederile privind siguranţa din Regulamentul 2003/2003. Numai utilizatorii profesionişti vor avea acces la îngrăşămintele care pot fi folosite în mod abuziv. | Ridicată: Costuri suplimentare minime pentru modificarea compoziţiei şi proprietăţilor îngrăşămintelor şi pentru dovedirea conformităţii cu testul de detonare. Pierderile neglijabile de vânzări către publicul larg vor fi compensate prin vânzarea altor tipuri de îngrăşăminte. |

concluzii

- DEGME

Interdicţia totală de introducere pe piaţă a vopselelor şi decapanţilor pentru vopsele care conţin DEGME pentru uzul consumatorilor este o măsură eficace şi eficientă de eliminare a riscurilor pentru consumatori. În urma analizelor efectuate, nu s-au identificat costuri suplimentare pentru industrie; prin urmare, această măsură va fi proporţională.

- DEGBE

Stabilirea unei valori limitate la 3% pentru DEGBE în compoziţia vopselelor cu pulverizator destinate vânzării către publicul larg este o măsură eficace şi eficientă de eliminare a riscurilor pentru consumatori. Această măsură nu va determina costuri ridicate pentru industrie, întrucât conţinutul de DEGBE în compoziţia majorităţii vopselelor cu pulverizator este deja de circa sau sub 3%. Instrucţiunea suplimentară „A nu se utiliza pentru echipamentul de vopsire prin pulverizare” pe toate celelalte vopsele care conţin DEGBE peste limita de 3% va împiedica abuzul din partea consumatorilor. Costurile pentru industrie pentru schimbarea etichetării sunt limitate şi pot fi reduse prin prevederea unei perioade de tranziţie mai lungi. Prin urmare, prezenta măsură va fi proporţională.

- MDI

Cerinţa de a adăuga mănuşile de polietilenă şi avertizările specifice, precum şi instrucţiunile de folosire, tuturor produselor care conţin MDI vândute către publicul larg sunt măsuri eficace şi eficiente de reducere a riscurilor pentru consumatori. Consumatorii pot reduce expunerea pielii şi vor fi informaţi corespunzător pentru a evita abuzul în timpul utilizării produselor MDI. Costurile mănuşilor de polietilenă sunt reduse în comparaţie cu preţul produsului, iar costurile pentru schimbarea etichetării pot fi reduse prin prevederea unei perioade de tranziţie mai lungi. Prin urmare, prezenta măsură va fi proporţională.

În cadrul grupului de lucru al Comisiei privind Directiva 76/769/CEE, s-a decis necesitatea unui studiu în vederea culegerii de mai multe date privind cazurile posibile de alergie respiratorie datorată produselor care conţin MDI. Pe baza rezultatelor acestui studiu se vor lua în considerare noi măsuri de protecţie, în cazul în care riscurile pentru consumatori vor fi confirmate.

- Ciclohexan

Etichetările suplimentare „A nu se folosi pentru fixarea mochetelor” şi „A nu se folosi în condiţii de ventilaţie slabă” , precum şi reducerea dimensiunii ambalajului la 650 de grame pentru adezivii pe bază de neopren care conţin ciclohexan vândute publicului larg sunt măsuri eficace şi eficiente de reducere a riscurilor pentru consumatori. Costurile pentru industrie pentru schimbarea etichetării nu sunt foarte ridicate şi pot fi reduse prin prevederea unei perioade de tranziţie mai lungi. Prin urmare, prezenta măsură va fi proporţională.

- Nitrat de amoniu (NA)

Restricţionarea comercializării îngrăşămintelor cu un conţinut ridicat de nitrogen (>28%), astfel încât acestea să îndeplinească cerinţele de siguranţă din Regulamentul (CE) nr. 2003/2003, reprezintă opţiunea cea mai eficace şi eficientă din punctul de vedere al costurilor, în vederea asigurării faptului că toate îngrăşămintele de NA vor îndeplini standardele de siguranţă armonizate. Vânzarea către publicul larg va fi restricţionată, permiţându-se numai îngrăşămintele cu un conţinut mai mic de 20% de nitrogen: pierderile în vânzări sunt neglijabile. Prin urmare, prezenta măsură va fi proporţională.

Monitorizarea şi evaluarea

Statele membre dispun de mecanisme bine stabilite şi au nominalizat autorităţile care să monitorizeze conformitatea cu restricţiile prevăzute în Directiva 76/769/CEE. Aceleaşi structuri pot fi folosite, în temeiul Regulamentului (CE) 1907/2006, pentru a monitoriza conformitatea cu noile restricţii din prezenta propunere, evitându-se astfel crearea de costuri administrative suplimentare.

[1] Versiunea completă în limba engleză este disponibilă pe site-ul internet: http://ec.europa.eu/enterprise/phabiocom/comp_pf_en.htm